**Osvrt na Državnu domijadu, Rovinj, 2019.**

Stigao je i taj dan, dan odlaska na Državnu domijadu koja se već tradicionalno održava u Rovinju, biseru istarskog poluotoka. Sam plasman na Državnu domijadu je proizišao kao trud i rad svih nas, ali i naših odgajatelja kojima se možemo zahvaliti na posvećenosti i strpljenju. Po dolasku u Istru, bili smo smješteni u turističkom naselju Amarin pokraj Rovinja koji je svojom ljepotom očarao sve te nas dodatno motivirao kako bismo i dogodine ostvarili jednak uspjeh na regionalnoj razini te mu ponovo došli u posjet. Ostatak večeri smo proveli u posjetu samom gradu Rovinju, a međusobno druženje smo nastavili i u kućicama, ali ne predugo, kako bismo bili spremni za sutrašnji dan. Nakon svečanog otvaranja Domijade te polaganja prisege, natjecanje je i službeno postalo otvoreno. U popodnevnim satima je naš Dom krenuo po prve pobjede i bodove, a večer je bila rezervirana za dramsko-scenski dio. Nakon cjelodnevnog natjecanja večer je poslužila za raspravu o ostvarenim bodovima, a onda i odraditi ono što moramo, tj. dati najbolje od sebe kako bismo naš Dom, Grad i regiju predstavili u najboljem mogućem svjetlu. Rijetki su oni koji su tu noć „uhvatili“ nekoliko sati sna, ali, unatoč tome, svi smo bili spremni za dan koji je bio pred nama.

Subota je pokucala na vrata i donijela mnoštvo sadržaja i programa koji se trebao odraditi. Bilo je tu svega. Od badmintona, odbojke, nogometa, košarke i stolnog tenisa pa sve do dramsko-scenskog i glazbeno-plesnog izraza. Vrhunac cijelog natjecanja je bila subota navečer kad su naša „rivalstva“ pala u sjenu jer smo shvatili da je poanta svega ovoga međusobno se zbližiti i sklopiti nova prijateljstva koja će nam zauvijek ostati u sjećanju, bez obzira što će nas dijeliti kilometri i što se možda nećemo vidjeti dogodine. Iako medalje, što se tiče sportskog dijela natjecanja, nisu dospjele u naše ruke, ponosni smo na sebe te sve ovo možemo protumačiti kao jednu lekciju koja nas uči da uvijek budemo bolji, brži i jači nego što smo bili jučer.

Nedjeljno jutro je popratila kiša te smo se nakon doručka uputili svojim domovima. Povratak kući bio je dovoljno dug za odmoriti se, dodati još nekoliko dobrih uspomena i sjećanja, ali i za uživati gledajući prekrasne slike Lijepe Naše.

**Antea Rako**,9.b odgojna skupina